Høyre-forslag: Gi innvandrere midlertidig jobb
Ledigheten som helhet faller i Norge, men den har økt blant innvandrere med afrikansk og latinamerikansk bakgrunn, ifølge Statistisk sentralbyrå (SSB). - I statsbudsjettet gir regjeringen inntrykk av at innvandrere lett får seg jobb, men dette gjelder bare arbeidsinnvandrere fra EØS-området. I realiteten sliter mange ikke-vestlige innvandrere med å finne arbeid, sier Rafiq til Aftenposten. Statistikken viser at ledigheten for visse grupper innvandrere nå er høyere enn i 2009, året da regjeringen ble gjenvalgt. - 60 til 80 prosent av innvandrerne stemmer blindt på Ap og SV, men blir sviktet. Mange er fortsatt utestengt fra arbeidsmarkedet etter snart åtte år med rødgrønn regjering, og de ansvarlige politikerne har få konkrete tiltak for å håndtere problemet, sier hun. Rafiq foreslår en rekke tiltak som hun mener må iverksettes. Blant annet bør det bli lettere å teste ut jobbsøkere før de får fast ansettelse. - Vi vet at arbeidsgivere kvier seg for å ansette folk fra land de ikke tidligere har erfaring med. Med dagens regler er det vanskelig å sparke folk etter at de er blitt ansatt. Derfor tar man heller ingen sjanser når man ansetter, sier Rafiq. Midlertidige ansettelser kan være en vinn-vinn-situasjon, mener hun. - Går det bra, kan arbeidssøkeren få fast ansettelse. Går det dårlig, har man i det minste fått seg arbeidserfaring som kan settes på CV-en, sier hun.
Høyre-politiker Afshan Rafiq tror at flere innvandrere kan få innpass i arbeidslivet ved å tilby dem midlertidige ansettelser. Det siste året har ledigheten økt i flere grupper av ikke-vestlige innvandrere.